title: Odluka Komisije (EU) 2019/165 оd 1. veljače 2019. o utvrđivanju internih pravila o pružanju informacija ispitanicima i ograničenju nekih njihovih prava od strane Komisije u kontekstu administrativnih istraga, preddisciplinskih i disciplinskih postupaka te postupaka suspenzije

text:
                  4.2.2019

                  HR

                  Službeni list Europske unije

                  L 32/9

         ODLUKA KOMISIJE (EU) 2019/165
         оd 1. veljače 2019.
         o utvrđivanju internih pravila o pružanju informacija ispitanicima i ograničenju nekih njihovih prava od strane Komisije u kontekstu administrativnih istraga, preddisciplinskih i disciplinskih postupaka te postupaka suspenzije
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 249. stavak 1.,
         budući da:

                     (1)

                     Komisija provodi administrativne istrage, preddisciplinske i disciplinske postupke te postupke suspenzije na temelju članka 86. Pravilnika o osoblju za dužnosnike Europske unije (1) te u skladu s njegovim Prilogom IX. i Odlukom Komisije C (2004) 1588 (2). Ti su postupci uglavnom u nadležnosti Ureda Komisije za istražne radnje i stegovne postupke („IDOC”), uprave koja je povezana s Glavnom upravom za ljudske resurse i sigurnost. Stegovni postupci mogu obuhvaćati istrage koje u skladu s člankom 17. Priloga IX. Pravilniku o osoblju provodi Stegovno povjerenstvo Komisije.

                     (2)

                     U kontekstu tih aktivnosti mjerodavne službe Komisije prikupljaju i obrađuju relevantne informacije. Te informacije uključuju osobne podatke, prije svega identifikacijske podatke, podatke za kontakt i podatke o ponašanju. Mjerodavne službe Komisije prenose osobne podatke drugim službama Komisije prema načelu nužnog poznavanja.

                     (3)

                     Osobni podaci pohranjuju se u sigurnom fizičkom i elektroničkom obliku kako bi se spriječio nezakonit pristup podacima ili prijenos podataka osobama kojima nisu namijenjeni. Podaci se nakon završetka obrade čuvaju u skladu s važećim pravilima Komisije (3).

                     (4)

                     Komisija je pri obavljanju svojih zadaća dužna poštovati prava fizičkih osoba povezana s obradom osobnih podataka potvrđena u članku 8. stavku 1. Povelje Europske unije o temeljnim pravima i u članku 16. stavku 1. Ugovora te prava predviđena Uredbom (EU) 2018/1725 Europskog parlamenta i Vijeća (4), koja je zamijenila Uredbu (EZ) br. 45/2001 Europskog parlamenta i Vijeća (5). Istodobno se od Komisije zahtijeva poštovanje strogih pravila o povjerljivosti i čuvanju poslovne tajne te da osigura poštovanje postupovnih prava umiješanih osoba i svjedoka, posebno pretpostavke nedužnosti dotične osobe.

                     (5)

                     U određenim okolnostima potrebno je uskladiti prava ispitanika u skladu s Uredbom (EU) 2018/1725 s potrebama za učinkovitosti administrativnih istraga, preddisciplinskih i disciplinskih postupaka te postupaka suspenzije te uz puno poštovanje temeljnih prava i sloboda drugih ispitanika. U tu svrhu u članku 25. stavku 1. točkama (c), (g) i (h) Uredbe (EU) 2018/1725 Komisiji se omogućava da ograniči primjenu članaka od 14. do 17. i članaka 19., 20. i 35. te načela transparentnosti utvrđenog u članku 4. stavku 1. točki (a), u mjeri u kojoj se njegove odredbe odnose na prava i obveze iz članaka od 14. do 17. i članaka 19., 20. i 35. te uredbe.

                     (6)

                     To prije svega može biti slučaj pri pružanju informacija o obradi osobnih podataka dotičnoj osobi na početku administrativne istrage. Pružanje takvih informacija moglo bi utjecati na Komisijinu provedbu administrativne istrage, primjerice zato što bi dotična osoba mogla uništiti dokaze prije nego što ih Komisija pregleda ili bi mogla utjecati na potencijalne svjedoke prije njihova saslušanja. Slično tome, pristupom osobnim podacima tijekom faza postupka u kojima dotična osoba nema pristup dokumentima, kao na primjer tijekom preliminarne procjene ili administrativne istrage, mogla bi otkriti informacije koje bi mogle negativno utjecati na provođenje administrativne istrage. U oba bi slučaja bi moglo biti potrebno ograničiti prava dotične osobe kako bi se osiguralo praćenje, inspekcija ili regulatorna funkcija povezana s izvršavanjem službene ovlasti ako je u pitanju važan cilj od općeg javnog interesa Unije, odnosno osiguravanje da osoblje Komisije poštuje svoje zakonske obveze i postupa etički.

                     (7)

                     Moglo bi biti potrebno i ograničiti pravo dotične osobe na pristup osobnim podacima ako bi takvim pristupom otkrila informacije o svjedoku ili zviždaču koji je zatražio da se njegov identitet ne otkrije. U tom slučaju Komisija može odlučiti ograničiti pristup izjavi koja se odnosi na dotičnu osobu radi zaštite prava i sloboda tog svjedoka ili zviždača.

                     (8)

                     Kako bi se osigurala povjerljivost i učinkovitost administrativnih istraga, preddisciplinskih i disciplinskih postupaka te postupaka suspenzije i pritom poštovali standardi zaštite osobnih podataka iz Uredbe (EU) 2018/1725, nužno je donijeti interna pravila na temelju kojih Komisija može ograničiti prava ispitanika u skladu s člankom 25. stavkom 1. točkama (c), (g) i (h) Uredbe (EU) 2018/1725.

                     (9)

                     Interna pravila trebala bi obuhvatiti sve postupke obrade koje Komisija provodi pri obavljanju svojih zadaća, uključujući postupke obrade koji se provode prije pokretanja administrativne istrage te tijekom pomoći i suradnje koju Komisija pruža nacionalnim tijelima i međunarodnim organizacijama izvan svojih aktivnosti.

                     (10)

                     Radi usklađivanja s člancima 14., 15. i 16. Uredbe (EU) 2018/1725 Komisija bi trebala transparentno i dosljedno obavješćivati sve osobe o svojim aktivnostima koje uključuju obradu njihovih osobnih podataka i o njihovim pravima putem obavijesti o zaštiti podataka koja se objavljuje na internetskim stranicama Komisije. Osim toga, Komisija bi na odgovarajući način trebala pojedinačno obavijestiti ispitanike uključene u administrativnu istragu, preddisciplinske i disciplinske postupke te postupke suspenzije.

                     (11)

                     Osim toga, kako bi se očuvala učinkovita suradnja, Komisija će možda morati ograničiti prava ispitanika kako bi zaštitila postupke obrade drugih institucija, tijela, ureda i agencija Unije ili tijela država članica ili trećih zemalja i međunarodnih organizacija. Komisija bi se stoga trebala posavjetovati s tim institucijama, tijelima, uredima, agencijama, nadležnim tijelima i međunarodnim organizacijama o relevantnim osnovama za uvođenje ograničenja te o nužnosti i proporcionalnosti tih ograničenja, osim ako bi se time ugrozile aktivnosti Komisije.

                     (12)

                     Komisija će možda morati ograničiti i pružanje informacija ispitanicima i druga prava ispitanika u vezi s osobnim podacima koje primi od trećih zemalja ili međunarodnih organizacija kako bi ispunila svoju dužnost suradnje s tim zemljama ili organizacijama i tako zaštitila važan cilj od općeg javnog interesa Unije. Međutim, u nekim okolnostima interes ili temeljna prava ispitanika mogu prevladati nad interesima međunarodne suradnje.

                     (13)

                     Komisija bi sva ograničenja trebala rješavati transparentno i registrirati svaku primjenu ograničenja u odgovarajućem sustavu evidencije.

                     (14)

                     U skladu s člankom 25. stavkom 8. Uredbe (EU) 2018/1725, voditelji obrade mogu odgoditi, izostaviti ili uskratiti pružanje informacija o razlozima za primjenu ograničenja na ispitanika ako bi pružanje tih informacija na bilo koji način ugrozilo svrhu ograničenja. To se posebno odnosi na ograničenja prava iz članaka 16. i 35. Uredbe (EU) br. 2018/1725.

                     (15)

                     Komisija bi trebala redovito preispitivati uvedena ograničenja kako bi se osiguralo da prava ispitanika na informiranje u skladu s člancima 16. i 35. Uredbe (EU) 2018/1725 budu ograničena samo ako su ta ograničenja potrebna kako bi Komisija mogla provoditi svoje administrativne istrage, preddisciplinske i disciplinske postupke te postupke suspenzije.

                     (16)

                     Ako se ograničavaju druga prava ispitanika, voditelj obrade bi u svakom pojedinačnom slučaju trebao procijeniti bi li priopćavanje ograničenja ugrozilo njegovu svrhu.

                     (17)

                     Službenik za zaštitu podataka Europske komisije trebao bi neovisno preispitati primjenu ograničenja kako bi se osigurala usklađenost s ovom Odlukom.

                     (18)

                     Europski nadzornik za zaštitu podataka dostavio je mišljenje 5. prosinca 2018.,

               DONIJELA JE OVU ODLUKU:

            Članak 1.
            Predmet i područje primjene

               1.   Ovom se Odlukom utvrđuju pravila kojih se Komisija treba pridržavati pri obavješćivanju ispitanika o obradi njihovih podataka u skladu s člancima 14., 15. i 16. Uredbe (EU) 2018/1725 pri provođenju administrativnih istraga, preddisciplinskih i disciplinskih postupaka te postupaka suspenzije.

               2.   Njome se utvrđuju i uvjeti pod kojima Komisija može ograničiti primjenu članka 4. stavka 1. točke (a), članaka od 14. do 17. i članaka 19., 20. i 35. Uredbe (EU) 2018/1725, u skladu s njezinim člankom 25. stavkom 1. točkama (c), (g) i (h).

               3.   Ova se Odluka primjenjuje na obradu osobnih podataka koju Komisija provodi u skladu s člankom 86. Pravilnika o osoblju i njegovim Prilogom IX. te Odlukom C (2004) 1588.

               4.   Ova se Odluka primjenjuje na obradu osobnih podataka koju Komisija provodi ako obrađuje osobne podatke u svrhe povezane s administrativnim istragama, preddisciplinskim i disciplinskim postupcima te postupcima suspenzije.

               5.   Kategorije osobnih podataka obuhvaćene ovom Odlukom uključuju identifikacijske podatke, podatke za kontakt i podatke o ponašanju.

            Članak 2.
            Iznimke i ograničenja

               1.   Kad je riječ o pravima ispitanika u skladu s Uredbom (EU) 2018/1725, Komisija pri obavljanju svojih dužnosti razmatra treba li primijeniti neke od iznimki utvrđenih tom uredbom.

               2.   U skladu s člancima od 3. do 7. ove Odluke, Komisija može ograničiti primjenu članaka od 14. do 17. i članaka 19., 20. i 35. Uredbe (EU) 2018/1725, kao i načelo transparentnosti iz članka 4. stavka 1. točke (a) te uredbe u mjeri u kojoj se njegove odredbe odnose na prava i obveze iz članaka od 14. do 17. i članaka 19., 20. i 35. te uredbe, ako bi ostvarivanje tih prava i obveza ugrozilo svrhu administrativnih istraga, preddisciplinskih i disciplinskih postupaka te postupaka suspenzije ili bi negativno utjecalo na prava i slobode drugih ispitanika.

               3.   Komisija u skladu s člancima 3. do 7. može ograničiti prava i obveze iz stavka 2. ovog članka u odnosu na osobne podatke dobivene od drugih institucija, tijela, agencija i ureda Unije, nadležnih tijela država članica ili trećih zemalja ili međunarodnih organizacija, u sljedećim okolnostima:

                           (a)

                           ako bi druge institucije, tijela, agencije i uredi Unije mogli ograničiti ostvarivanje tih prava i obveza na temelju drugih akata iz članka 25. Uredbe (EU) 2018/1725 ili u skladu s poglavljem IX. te uredbe ili u skladu s Uredbom (EU) 2016/794 Europskog parlamenta i Vijeća (6) ili Uredbom Vijeća (EU) 2017/1939 (7);

                           (b)

                           ako bi nadležna tijela država članica mogla ograničiti ostvarivanje tih prava i obveza na temelju akata iz članka 23. Uredbe (EU) 2016/679 Europskog parlamenta i Vijeća (8) ili na temelju nacionalnih mjera kojima se prenosi članak 13. stavak 3., članak 15. stavak 3. ili članak 16. stavak 3. Direktive (EU) 2016/680 Europskog parlamenta i Vijeća (9);

                           (c)

                           ako bi ostvarivanje tih prava i obveza moglo ugroziti suradnju Komisije s trećim zemljama ili međunarodnim organizacijama u provođenju administrativnih istraga, preddisciplinskih i disciplinskih postupaka te postupaka suspenzije.

                     Prije primjene ograničenja u okolnostima iz točaka (a) i (b) prvog podstavka Komisija se savjetuje s relevantnim institucijama, tijelima, agencijama i uredima Unije ili nadležnim tijelima država članica, osim ako je Komisiji jasno da je primjena ograničenja predviđena nekim od akata iz tih točaka ili ako bi takvo savjetovanje ugrozilo aktivnosti Komisije.
               Točka (c) prvog podstavka ne primjenjuje se ako interesi ili temeljna prava i sloboda ispitanika prevladavaju nad interesom Komisije za suradnju s trećim zemljama ili međunarodnim organizacijama.

            Članak 3.
            Pružanje informacija ispitanicima

               1.   Komisija na svojim internetskim stranicama objavljuje obavijesti o zaštiti podataka u kojima sve ispitanike obavješćuje o svojim aktivnostima koje uključuju obradu njihovih osobnih podataka.

               2.   Komisija o obradi osobnih podataka na odgovarajući način pojedinačno obavješćuje osobu koja sudjeluje u administrativnim istragama, preddisciplinskim i disciplinskim postupcima te postupcima suspenzije te svjedoke koji su zatražili informacije u vezi s tim postupkom.

               3.   Ako Komisija u skladu s člankom 2. ove Odluke u cijelosti ili djelomično ograniči pružanje informacija iz stavka 2., Komisija bilježi evidentira razloge za ograničenje u skladu s člankom 6.

            Članak 4.
            Pravo ispitanika na pristup podacima, pravo na brisanje podataka i pravo na ograničenje obrade podataka

               1.   Ako ispitanicima u cijelosti ili djelomično ograničava pravo na pristup osobnim podacima, pravo na brisanje podataka ili pravo na ograničenje obrade podataka, kako je navedeno u člancima 17., 19. i 20. Uredbe (EU) 2018/1725, Komisija u svojem odgovoru na zahtjev za pristup, brisanje ili ograničenje obrade dužna je obavijestiti tog ispitanika o primijenjenom ograničenju, glavnim razlozima te o mogućnosti podnošenja pritužbe Europskom nadzorniku za zaštitu podataka ili traženja pravnog lijeka na Sudu Europske unije.

               2.   Informiranje o razlozima ograničenja iz stavka 1. može se odgoditi, izostaviti ili uskratiti ako se time ugrožava svrha ograničenja.

               3.   Komisija evidentira razloge ograničenja u skladu s člankom 6. ove Odluke.

               4.   Ako je pravo pristupa podacima u cijelosti ili djelomično ograničeno, ispitanik ostvaruje pravo pristupa posredovanjem Europskog nadzornika za zaštitu podataka, u skladu s člankom 25. stavcima 6., 7. i 8. Uredbe (EU) 2018/1725.

            Članak 5.
            Obavješćivanje ispitanika o povredi osobnih podataka
            Ako ograniči obavješćivanje ispitanika o povredi osobnih podataka, kako je navedeno u članku 35. Uredbe (EU) 2018/1725, Komisija bilježi i evidentira razloge za ograničenje u skladu s člankom 6. ove Odluke.

            Članak 6.
            Bilježenje i evidentiranje ograničenja

               1.   Komisija bilježi razloge za svako ograničenje primijenjeno u skladu s ovom Odlukom, uključujući procjenu nužnosti i proporcionalnosti ograničenja.
               U tu se svrhu u evidenciji navodi da bi se ostvarivanjem tog prava ugrozila svrha administrativnih istraga, preddisciplinskih i disciplinskih postupaka te postupaka suspenzije ili ograničenja koja se primjenjuju na temelju članka 2. stavka 2. ili 3. ili da bi ono negativno utjecalo na prava i slobode drugih ispitanika.

               2.   Dužna je registrirati evidenciju i, gdje je primjenjivo, dokumente koji sadržavaju osnovne činjenične i pravne elemente. Oni se na zahtjev stavljaju na raspolaganje Europskom nadzorniku za zaštitu podataka.

            Članak 7.
            Trajanje ograničenja

               1.   Ograničenja iz članaka 3., 4. i 5. primjenjuju se sve dok postoje opravdani.

               2.   Ako prestanu postojati razlozi za ograničenje iz članka 3. i 5., Komisija ukida ograničenje i ispitaniku navodi glavne razloge ograničenja. Komisija istodobno obavješćuje ispitanika o mogućnosti da u svakom trenutku podnese pritužbu Europskom nadzorniku za zaštitu podataka ili zatraži pravni lijek na Sudu Europske unije.

               3.   Komisija preispituje primjenu ograničenja iz članaka 3. i 5. svakih šest mjeseci od njihova uvođenja i u svakom slučaju pri završetku administrativnih istraga, preddisciplinskih i disciplinskih postupaka te postupaka suspenzije. Nakon toga Komisija na godišnjoj osnovi prati je li potrebno zadržati odgodu.

            Članak 8.
            Preispitivanje koje provodi službenik za zaštitu podataka Europske komisije

               1.   Službenik za zaštitu podataka Europske komisije obavješćuje se bez nepotrebne odgode o svakom ograničenju prava ispitanika u skladu s ovom Odlukom. Službeniku za zaštitu podataka na njegov se zahtjev omogućuje pristup evidenciji i svim dokumentima koji sadržavaju osnovne činjenične i pravne elemente.

               2.   Službenik za zaštitu podataka može zatražiti preispitivanje tog ograničenja. Službenika za zaštitu podataka pisanim se putem obavješćuje o ishodu zatraženog preispitivanja.

            Članak 9.
            Stupanje na snagu
            Ova Odluka stupa na snagu trećeg dana od dana objave u Službenom listu Europske unije.

            Sastavljeno u Bruxellesu 1. veljače 2019.

                  Za Komisiju

                  Predsjednik

               Jean-Claude JUNCKER

            (1)  Uredba (EEZ, Euratom, EZUČ) br. 259/68 Vijeća od 29. veljače 1968. o utvrđivanju Pravilnika o osoblju i Uvjeta zaposlenja ostalih službenika Europskih zajednica i kojom se uvode posebne mjere koje su privremeno primjenjive na dužnosnike Komisije (SL L 56, 4.3.1968., str. 1.)

            (2)  Odluka Komisije C (2004) 1588 kojom se utvrđuju opće provedbene odredbe o provođenju administrativnih istraga i stegovnih postupaka.

            (3)  Zajednički popis čuvanja dokumenata Europske komisije, SEC (2012.) 713.

            (4)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            (5)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

            (6)  Uredba (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (SL L 135, 24.5.2016., str. 53.).

            (7)  Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (SL L 283, 31.10.2017., str. 1.).

            (8)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (9)  Direktiva (EU) br. 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).


title: Odluka (EU) 2019/166 Europske središnje banke od 25. siječnja 2019. o Odboru za tržišnu infrastrukturu i stavljanju izvan snage Odluke ESB/2012/6 o osnivanju Odbora sustava TARGET2-Securities (ESB/2019/3)

text:
                  4.2.2019

                  HR

                  Službeni list Europske unije

                  L 32/14

         ODLUKA (EU) 2019/166 EUROPSKE SREDIŠNJE BANKE
         od 25. siječnja 2019.
         o Odboru za tržišnu infrastrukturu i stavljanju izvan snage Odluke ESB/2012/6 o osnivanju Odbora sustava TARGET2-Securities (ESB/2019/3)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Statut Europskog sustava središnjih banaka i Europske središnje banke, a posebno njegov članak 12.3.
         uzimajući u obzir Smjernicu ESB/2012/13 od 18. srpnja 2012. o sustavu TARGET2-Securities (1),
         budući da:

                     (1)

                     Eurosustav nudi tržišne infrastrukture, platforme, aplikacije i povezane usluge u području gotovinske namire, namire vrijednosnih papira i upravljanja kolateralom, koje obuhvaćaju usluge sustava TARGET, a koje uključuju usluge sustava TARGET2, T2S i TIPS-a.

                     (2)

                     Upravno vijeće odobrilo je 16. ožujka 2016. osnivanje Odbora za tržišnu infrastrukturu, upravljačkog tijela odgovornog za zadaće tehničkog i operativnog upravljanja u području tržišne infrastrukture i platformi.

                     (3)

                     U prošlosti, Odbor za tržišnu infrastrukturu sastajao se u različitim namjenskim oblicima u skladu s različitim tržišnim infrastrukturama, platformama i projektima za koje je odgovoran. Od osnivanja Odbora za tržišne infrastrukture, Odbor sustava T2S, prvobitno osnovan Odlukom ESB/2012/6 (2) djeluje kao jedan od takvih namjenskih oblika Odbora za tržišnu infrastrukturu, kako je navedeno u Odluci (EU) 2017/1403 Europske središnje banke (ESB/2017/20) (3).

                     (4)

                     Odbor sustava T2S nije osnovan isključivo Odlukom ESB/2012/6 već se također temelji na protokolu T2S potpisanom od strane središnjih banaka Eurosustava.

                     (5)

                     Preispitivanje djelovanja Odbora za tržišnu infrastrukturu pokazalo je da nisu potrebni namjenski oblici za njegovo učinkovito funkcioniranje. Stoga bi Odluku ESB/2012/6 trebalo staviti izvan snage, a oblik Odbora za tržišnu infrastrukturu trebalo bi revidirati tako da Odbor za tržišnu infrastrukturu bude strukturiran i da djeluje u skladu s ovom Odlukom.

                     (6)

                     Odbor za tržišnu infrastrukturu u svom revidiranom obliku podupire Upravno vijeće u osiguravanju da se tržišne infrastrukture, platforme, aplikacije i povezane usluge u području gotovinske namire, namire vrijednosnih papira i upravljanja kolateralom Eurosustava održavaju i dalje razvijaju kao i da se projekti u gore navedenim poljima razvijaju u skladu s ciljevima Europskog sustava središnjih banaka (ESSB) iz Ugovora, poslovnim potrebama ESSB-a, tehnološkim napretkom i regulatornim i nadzornim zahtjevima, povremeno i prema potrebi.

                     (7)

                     Podrazumijeva se da pravni učinak Priloga III. ovoj Odluci („Pravila ponašanja”) ovisi o potpisu izjava članova Odbora za tržišnu infrastrukturu u dodacima 1. i 2. Prilogu III.

               DONIJELO JE OVU ODLUKU:

            Članak 1.
            Definicije
            Sva upućivanja na Odbor sustava T2S u Smjernici ESB/2012/13 te odlukama ESB/2011/20 (4) i ESB/2011/05 (5) smatraju se upućivanjima na Odbor za tržišnu infrastrukturu. Svi drugi pojmovi koji se upotrebljavaju u ovoj Odluci imaju isto značenje kao u smjernicama ESB/2012/27 (6) i ESB/2012/13.

            Članak 2.
            Odbor za tržišnu infrastrukturu

               1.   Mandat Odbora za tržišnu infrastrukturu uključujući njegove ciljeve, odgovornosti i zadaće naveden je u Prilogu I. ovoj Odluci.

               2.   Poslovnik Odbora za tržišnu infrastrukturu, uključujući njegov sastav i radne postupke, utvrđen je u Prilogu II. ovoj Odluci.

               3.   Pravila ponašanja za članove Odbora za tržišnu infrastrukturu koja su navedena u Prilogu III. ovoj Odluci odobrava Upravno vijeće.

               4.   Postupci i uvjeti za odabir, imenovanje i zamjenu članova Odbora za tržišnu infrastrukturu koji nisu iz središnjih banaka određeni su u Prilogu IV. ovoj Odluci.

               5.   Podrazumijeva se da ova oduka ne utvrđuje pretpostavku da se svaki novi projekt tržišne infrastrukture, u smislu definicije infrastrukturnih projekata Eurosustava iz ove odluke, automatski povjerava Odboru za tržišnu infrastrukturu. Odbor za tržišnu infrastrukturu upravlja samo projektima koje je Upravno vijeće izričito povjerilo Odboru za tržišnu infrastrukturu.

            Članak 3.
            Stavljanje van snage
            Odluka ESB/2012/6 stavlja se izvan snage.

            Članak 4.
            Prijelazne odredbe
            Radi osiguravanja nesmetanog i pravilnog prijelaza na Odbor za tržišnu infrastrukturu osnovan u skladu s ovom Odlukom, uključujući imenovanje njegovih članova, smatra se da je mandat imenovanih članova Odbora za tržišnu infrastrukturu u vrijeme stupanja na snagu ove Odluke produljen za četiri mjeseca:

            Članak 5.
            Završne odredbe
            Ova Odluka stupa na snagu trećeg dana od dana objave u Službenom listu Europske unije.

            Sastavljeno u Frankfurtu na Majni, 25. siječnja 2019.

                  Predsjednik ESB-a

               Mario DRAGHI

            (1)  SL L 215, 11.8.2012., str. 19.

            (2)  Odluka ECB/2012/6 od 29. ožujka 2012. o osnivanju Odbora TARGET2-Securities i o stavljanju izvan snage Odluke ESB/2009/6 (SL L 117, 1.5.2012., str. 13.).

            (3)  Odluka (EU) 2017/1403 Europske središnje banke od 23. lipnja 2017. o izmjeni Odluke ESB/2012/6 o osnivanju Odbora TARGET2-Securities (ESB/2017/20) (SL L 199, 29.7.2017., str. 24.).

            (4)  Odluka ESB/2011/20 od 16. studenoga 2011. o utvrđivanju detaljnih pravila i postupaka za provođenje kriterija prihvatljivosti središnjih depozitorija vrijednosnih papira za pristup uslugama sustava TARGET2-Securities (SL L 319, 2.12.2011., str. 117.).

            (5)  Odluka ESB/2011/5 od 20. travnja 2011. o odabiru pružatelja mrežnih usluga u sustavu TARGET2-Securities (SL L 134, 21.5.2011., str. 22.).

            (6)  Smjernica ESB/2012/27 od 5. prosinca 2012. o Transeuropskom automatiziranom sustavu ekspresnih novčanih transakcija u realnom vremenu na bruto načelu (sustav TARGET2) (SL L 30, 30.1.2013., str. 1.).

            PRILOG I.

               ODBOR ZA TRŽIŠNE INFRASTRUKTURE

            MANDAT
            UVOD
            Eurosustav nudi tržišne infrastrukture, platforme, aplikacije i povezane usluge u području gotovinske namire, namire vrijednosnih papira i upravljanja kolateralom, koje obuhvaćaju usluge sustava TARGET, a koje uključuju usluge sustava TARGET2, T2S i TIPS-a kao i usluge infrastrukture Eurosustava u budućnosti.
            Odbor za tržišne infrastrukture je upravljačko tijelo koje podržava Upravno vijeće („Upravno vijeće”) Europske središnje banke (ESB) u osiguravanju da se usluge infrastrukture Eurosustava održavaju i dalje razvijaju te da se upravlja projektima koji se odnose na usluge infrastrukture Eurosustava („infrastrukturni projekti Eurosustava” ili „projekti”) u skladu s ciljevima Europskog sustava središnjih banaka (ESSB) iz Ugovora, poslovnim potrebama, tehnološkim napretkom, pravnim okvirom primjenjivim na usluge infrastrukture Eurosustava i projekte kao i regulatornim i nadzornim zahtjevima uz puno poštovanje mandata odbora ESSB-a utvrđenog na temelju članka 9. Poslovnika ESB-a. Odbor za tržišne infrastrukture izvješćuje tijela ESB-a nadležna za donošenje odluka.
            Ova oduka ne utvrđuje pretpostavku da se svaki novi projekt tržišne infrastrukture, u smislu definicije infrastrukturnih projekata Eurosustava iz ove odluke, automatski povjerava Odboru za tržišnu infrastrukturu. Odbor za tržišnu infrastrukturu upravlja samo projektima koje je Upravno vijeće izričito povjerilo Odboru za tržišnu infrastrukturu.
            1.   Mandat i članovi Odbora za tržišne infrastrukture

            Upravno vijeće ovime povjerava Odboru za tržišne infrastrukture obavljanje zadaća utvrđenih ovim mandatom.
            Ne dovodeći u pitanje njegovu krajnju ovlast donošenja odluka, Upravno vijeće povjerilo je Odboru za tržišne infrastrukture obavljanje jasno utvrđenih zadaća, povezanih s djelovanjem usluga infrastrukture Eurosustava i infrastrukturnim projektima Eurosustava. Upravno vijeće, ne dovodeći u pitanje nadležnosti nacionalnih središnjih banaka na temelju Statuta Europskog sustava središnjih banaka i Europske središnje banke, može dodijeliti Odboru za tržišne infrastrukture daljnje jasno utvrđene zadaće, osim onih navedenih na temelju stavka 2. koje su inače u nadležnosti Upravnog vijeća. S obzirom na konačne nadležnosti Upravnog vijeća za pitanja o sustavu T2S, sve njegove zadaće koje su povjerene Odboru sustava T2S i koje obavlja Odbor sustava T2S može i nadalje obavljati Upravno vijeće.
            2.   Odgovornosti i zadaće Odbora za tržišne infrastrukture

            2.1.   Priprema prijedloga odluka Upravnog vijeća o uslugama infrastrukture Eurosustava i projekata

            Ne dovodeći u pitanje odgovornost Izvršnog odbora za pripremu sjednica Upravnog vijeća i za odgovornost za tekuće poslovanje ESB-a, Odbor za tržišne infrastrukture priprema prijedloge za Upravno vijeće da odluči o sljedećim pitanjima, u mjeri u kojoj je Upravno vijeće povjerilo Odboru za tržišne infrastrukture posebne projekte/infrastrukture i uz potpuno uvažavanje mandata odbora ESSB-a utvrđenog na temelju članka 9. Poslovnika ESB-a:

                        (a)

                        općoj strategiji, uključujući definiciju opsega usluga i opise usluga;

                        (b)

                        pitanjima upravljanja projektima;

                        (c)

                        financijskim pitanjima, uključujući:

                                    i.

                                    razradi glavnih obilježja financijskog režima (posebno proračuna, iznosa, razdoblja koje obuhvaća, financiranja);

                                    ii.

                                    redovitoj analizi financijskih rizika kojima je Eurosustav izložen;

                                    iii.

                                    pravilima upravljanja računima koji se vode u knjigama ESB-a i kojima upravlja Odbor za tržišne infrastrukture u ime Eurosustava;

                                    iv.

                                    troškovnim metodama;

                                    v.

                                    politici cijena; i

                                    vi.

                                    analizi režima odgovornosti;

                        (d)

                        općem planiranju;

                        (e)

                        pravnom okviru s nacionalnim središnjim bankama koji pruža usluge tržišne infrastrukture Eurosustavu ili koji izvršava infrastrukturne projekte Eurosustava s Eurosustavom („nacionalne središnje banke pružatelji”) i s klijentima te svakom ugovornom odnosu ili uvjetima koji se trebaju potpisati između Eurosustava i vanjskih dionika;

                        (f)

                        okviru upravljanja rizicima;

                        (g)

                        sporazumima o razini usluga s relevantnim stranama;

                        (h)

                        odobrenjima i utvrđivanju prioriteta promijenjenih zahtijeva i strategije testiranja/migracije;

                        (i)

                        strategiji povezivosti mreža;

                        (j)

                        strategiji upravljanja kriznim situacijama;

                        (k)

                        strategiji kibernetičke otpornosti i informacijske sigurnosti i okviri;

                        (l)

                        odgovornosti i ostalim zahtjevima; i

                        (m)

                        usklađenosti sudionika usluga infrastrukture Eurosustava s primjenjivim kriterijima prihvatljivosti.

                  2.2.   Djelatnosti upravljanja u odnosu na usluge infrastrukture Eurosustava i projekte

            2.2.1.   Upravljanje i usmjeravanje

            Odbor za tržišne infrastrukture provodi opće upravljanje uslugama infrastrukture Eurosustava i projektima, u mjeri u kojoj je Upravno vijeće povjerilo Odboru za tržišne infrastrukture pojedine projekte/infrastrukture i u potpunosti poštuje ovlasti odbora ESSB-a utvrđen na temelju članka 9. Poslovnika ESB-a. U tom smislu, Odbor za tržišne infrastrukture:

                        (a)

                        osigurava da usluge infrastrukture Eurosustava i projekti zadovoljavaju potrebe tržišta;

                        (b)

                        provodi i/ili upravlja općim strategijama, uključujući definiciju opsega usluge/usluga i/ili opise usluga;

                        (c)

                        provodi i/ili upravlja mehanizmima upravljanja;

                        (d)

                        provodi i/ili upravlja financijskim aranžmanima i strategijama;

                        (e)

                        upravlja odgovarajućim aktivnostima upravljanja promjenama i objavama

                        (f)

                        u okviru parametara koje je utvrdilo Upravno vijeće, upravlja razvojem, djelovanjem i održavanjem alata za simulaciju te upravlja studijama izvedivosti pri čemu se savjetuje s Odborom za tržišne infrastrukture i plaćanja Eurosustava, i prema potrebi, drugim relevantnim odborima ESSB-a, a na temelju odluke Upravnog vijeća;

                        (g)

                        koordinira promjene postupaka upravljanja i utvrđuje prioritete ovlaštenih promjena koje se odnose na nova izdanja uspostavlja testne scenarije za testove prihvaćanja Eurosustava, koordinira testove koji uključuju različite vrste dionika i koordinira postupke korisničkog testiranja;

                        (h)

                        upravlja detaljnim planiranjem usluga infrastrukture Eurosustava i projektima na temelju općeg plana programa koji odobrava Upravno vijeće;

                        (i)

                        provodi i/ili upravlja odgovarajućim okvirom za upravljanje rizikom u okviru parametara koje određuje Upravno vijeće;

                        (j)

                        provodi i/ili upravlja odgovarajućim strategijama migracije u okviru parametara koje određuje Upravno vijeće;

                        (k)

                        provodi i/ili upravlja odgovarajućim operativnim okvirima, uključujući strategiju upravljanja nezgodama i krizom, u okviru parametara koje određuje Upravno vijeće;

                        (l)

                        osigurava pravilno funkcioniranje i kvalitetu infrastrukture Eurosustava;

                        (m)

                        provodi i/ili upravlja strategijama povezivosti mreža;

                        (n)

                        provodi i/ili upravlja strategijama upravljanja kriznim situacijama;

                        (o)

                        provodi i/ili upravlja strategijom kibernetičke otpornosti i informacijske sigurnosti i okvirima; i

                        (p)

                        osigurava usklađenost s regulatornim i nadzornim zahtjevima.

                  2.2.2.   Financijski režim

            Odbor za tržišne infrastrukture odobrava i/ili pokreće:

                        (a)

                        plaćanje obroka nacionalnim središnjim bankama pružateljima, u skladu s ugovorenim rasporedom plaćanja koji je odobrilo Upravno vijeće, nakon što Odbor za tržišne infrastrukture prihvati isporučevine;

                        (b)

                        naknadu troškova vezano uz dodatnu podršku koju nacionalne središnje banke pružatelji pružaju središnjim bankama Eurosustava, u skladu s odgovarajućim sporazumom između razine 2 i razine 3 i drugim odgovarajućim sporazumima;

                        (c)

                        plaćanje obroka ESB-u, na temelju troškova koje je potonji imao vezano uz usluge infrastrukture Eurosustava i projekte;

                        (d)

                        prema potrebi, prikupljanje naknada od klijenata i povrat tih naknada središnjim bankama Eurosustava. Ako je to potrebno, ESB osigurava odgovarajuću podršku Odboru za tržišne infrastrukture.

                  2.2.3.   Odnosi s nacionalnim središnjim bankama pružateljima

            Odbor za tržišne infrastrukture:

                        (a)

                        osigurava uključenost nacionalnih središnjih banaka pružatelja u svim relevantnim pitanjima;

                        (b)

                        provodi pregovore svih izmjena odgovarajućih sporazuma između razine 2 i razine 3 i svih povezanih sporazuma između nacionalnih središnjih banaka pružatelja i središnjih banaka Eurosustava i podnosi te izmjene na odobrenje Upravnom vijeću;

                        (c)

                        uspostavlja i održava redovite kontakte s nacionalnim središnjim bankama pružateljima radi dobivanja svih potrebnih informacija za ispunjavanje svojih zadaća u skladu s tim sporazumima;

                        (d)

                        potvrđuje prijedloge nacionalni središnjih banaka pružatelja i odobrava isporučevine koje se odnose na tehnički i funkcionalni dizajn (koji su razvile nacionalne središnje banke pružatelji); i

                        (e)

                        pomaže Upravnom vijeću u upravljanju odnosima s pružateljima usluga mrežnog povezivanja, ako potonje čine dio usluga infrastrukture Eurosustava.

                  2.2.4.   Odnosi s upravljačkim tijelima Eurosustava i vanjskim dionicima

            Odbor za tržišne infrastrukture:

                        (a)

                        prema potrebi upravlja odnosima s odborima ESSB-a, s regulatornim i nadzornim tijelima te s drugim relevantnim javnim tijelima u odnosu na usluge infrastrukture Eurosustava i projekte;

                        (b)

                        interaktivno surađuje s klijentima i središnjim bankama ESSB-a radi olakšavanja njihove migracije i raspravlja, koordinira i nastoji naći moguća rješenja za rješavanje sporova u okviru primjenjivog pravnog okvira i u okviru svojeg mandata kojeg odobravaju odgovorna tijela;

                        (c)

                        pregovara o nacrtima sporazuma o sudjelovanju (zajedno sa središnjim bankama Eurosustava, gdje je primjenjivo) sa sudionicima u uslugama infrastrukture Eurosustava i projektima i središnjim bankama izvan europodručja koje su potpisale sporazume o sudjelovanju, uključujući i izmjene tih sporazuma;

                        (d)

                        koordinira s drugim upravljačkim tijelima usluga infrastrukture Eurosustava i projekata,

                        (e)

                        prema potrebi, imenuje predsjedatelje tehničkih grupa nakon savjetovanjem s odgovarajućim upravljačkim tijelima i konačno prima izvješća od tehničkih grupa;

                        (f)

                        interaktivno surađuje s pružateljima usluga mrežnog povezivanja kada čine dio usluga infrastrukture Eurosustava;

                        (g)

                        definira politiku tehničke komunikacije u odnosu na usluge infrastrukture Eurosustava i projekte; i

                        (h)

                        osigurava transparentnost putem pravovremene i dosljedne objave relevantne tehničke dokumentacije u odnosu na usluge infrastrukture Eurosustava i projekte u skladu s obvezama povjerljivosti navedenim u Pravilima ponašanja.

            PRILOG II.

               ODBOR ZA TRŽIŠNE INFRASTRUKTURE

            POSLOVNIK
            POGLAVLJE 1.

               Imenovanje i članstvo

            UVOD
            Eurosustav nudi tržišne infrastrukture, platforme, aplikacije i povezane usluge u području gotovinske namire, namire vrijednosnih papira i upravljanja kolateralom, koje obuhvaćaju usluge sustava TARGET koje uključuju usluge sustava TARGET2, T2S i TIPS-a, kao i usluge infrastrukture Eurosustava u budućnosti.
            Odbor za tržišne infrastrukture je upravljačko tijelo koje podržava Upravno vijeće („Upravno vijeće”) Europske središnje banke (ESB) u osiguravanju da se usluge infrastrukture Eurosustava održavaju i dalje razvijaju te da se upravlja projektima koji se odnose na postojeće ili nove usluge infrastrukture Eurosustava („infrastrukturni projekti Eurosustava” ili „projekti”) u skladu s ciljevima Europskog sustava središnjih banaka (ESSB) iz Ugovora, poslovnim potrebama, tehnološkim napretkom, pravnim okvirom primjenjivim na usluge infrastrukture Eurosustava i projekte kao i regulatorne i nadzorne zahtjeve uz puno poštovanje mandata odbora ESSB-a utvrđenog na temelju članka 9. Poslovnika ESB-a. Odbor za tržišne infrastrukture izvješćuje tijela ESB-a nadležna za donošenje odluka.
            Ova oduka ne utvrđuje pretpostavku da se svaki novi projekt tržišne infrastrukture, u smislu definicije infrastrukturnih projekata Eurosustava iz ove odluke, automatski povjerava Odboru za tržišnu infrastrukturu. Odbor za tržišnu infrastrukturu upravlja samo projektima koje je Upravno vijeće izričito povjerilo Odboru za tržišnu infrastrukturu.
            1.   Određivanje i imenovanje

            Članove Odbora za tržišne infrastrukture imenuje Upravno vijeće na temelju prijedloga Izvršnog odbora ESB-a („Izvršni odbor”).
            Prijave Izvršnom odboru predstavlja guverner ili predsjednik odgovarajuće nacionalne središnje banke (NSB), ovisno o slučaju. U svom prijedlogu Upravnom vijeću, Izvršni odbor daje prednost kandidatima koji su izravno odgovorni najvišem upravljačkom tijelu u svojim središnjim bankama. Izvršni odbor u svom prijedlogu osigurava postupanje u skladu s načelima navedenim u odjeljku 3. ovog Priloga II.
            Prijave za članove Odbora za tržišne infrastrukture koji nisu iz nacionalnih središnjih banaka prikuplja Izvršni odbor u skladu s postupkom za odabir tih članova u skladu s Prilogom IV. ovoj Odluci.
            2.   Članstvo i mandat - Sudjelovanje promatrača

            Kad su imenovani, članovi Odbora za tržišne infrastrukture djeluju neovisno i u najboljem interesu Eurosustava. Niti jedno javno ili privatno tijelo ne može im davati upute. Članovi Odbora za tržišne infrastrukture odgovaraju zajedno i isključivo tijelima ESB-a nadležnim za donošenje odluka kada djeluju u svojem svojstvu članova Odbora za tržišne infrastrukture. Članovi Odbora za tržišne infrastrukture iz središnjih banaka mogu prema potrebi, na vlastitu inicijativu i po vlastitoj odluci, tražiti stajališta drugih zaposlenika svoje središnje banke, ali ne traže niti primaju upute od svoje središnje banke niti se obvezuju zauzeti određeno stajalište tijekom rasprava i odlučivanja Odbora za tržišne infrastrukture.
            Odbor za tržišne infrastrukture ima predsjedatelja, koji je viši rukovoditelj u ESB-u.
            Odbor za tržišne infrastrukture sastoji se od trinaest (13) članova, kako slijedi:

                        (a)

                        devet članova iz nacionalnih središnjih banaka Eurosustava, uključujući jednog člana po NSB-u koji pruža usluge tržišne infrastrukture Eurosustavu ili koji izvršava projekte infrastrukture Eurosustava s Eurosustavom („NSB pružatelj”);

                        (b)

                        dva člana iz nacionalnih središnjih banaka izvan Eurosustava koje sudjeluju u uslugama infrastrukture Eurosustava (npr. koje su potpisale T2S Sporazum o sudjelovanju valute ili sudjeluju u sustavu TARGET2);

                        (c)

                        dva člana koji nisu iz središnjih banaka (bez prava glasa), jedan s iskustvom kao viši službenik u području platnog prometa i jedan s iskustvom kao viši službenik u području vrijednosnih papira.

                  Predsjedatelju pruža podršku zamjenik predsjedatelja iz članova Odbora za tržišne infrastrukture kojeg imenuje Upravno vijeće. Isključiva zadaća zamjenika predsjedatelja je predsjedati sastancima Odbora za tržišne infrastrukture u slučaju privremene odsutnosti predsjedatelja tijekom sastanka, u skladu s prethodno utvrđenim dnevnim redom za određeni sastanak Odbora za tržišne infrastrukture.
            Mandat člana Odbora za tržišne infrastrukture traje 36 mjeseci i može se obnoviti. Upravno vijeće može odlučiti o kraćem mandatu, uključujući kada članovi daju ostavku ili odu u mirovinu prije isteka mandata.
            Kako bi se osiguralo da nacionalne središnje banke (Eurosustava i nacionalne središnje banke koje sudjeluju u odgovarajućim uslugama infrastrukture Eurosustava i projektima) imaju mogućnost poslati predstavnika u Odbor za tržišne infrastrukture treba postojati rotacija članova iz nacionalnih središnjih banaka koje nisu pružatelji, u pravilu u vrijeme isteka početnog mandata od 36 mjeseci članova Odbora za tržišne infrastrukture. Podrazumijeva se da gore navedeni sustav rotacije nema za posljedicu isključenje istog NSB-a koji nije pružatelj za više od dva razdoblja rotacije.
            Održava se odgovarajuća ravnoteža između članova s iskustvom u upravljanju projektima, iskustvom u poslovima tržišne infrastrukture Eurosustava i iskustvom u području IT-a.
            Predsjedatelj poziva promatrače bez prava glasa iz odgovarajućih odbora ESSB-a na raspravu usluga infrastrukture Eurosustava ili projekata iz područja njihove nadležnosti. Od članova Odbora za tržišne infrastrukture očekuje se da posvete barem 30 % svog radnog vremena pitanjima Odbora za tržišne infrastrukture.
            Članovi Odbora za tržišne infrastrukture nisu izravno uključeni u nadzor usluga infrastrukture Eurosustava ili tijela koja sudjeluju u gore navedenom (npr. središnji depozitoriji vrijednosnih papira koji eksternaliziraju operacije namire sustavu T2S, u mjeri u kojoj takvo uključivanje može dovesti do stvarnog ili potencijalnog sukoba s njihovim funkcijama članova Odbora za tržišne infrastrukture. Uspostavljaju se odgovarajuće mjere radi identificiranja i izbjegavanja takvih sukoba. Članovi ne smiju biti dio Odbora internih revizora Eurosustava niti smiju biti uključeni u aktivnosti razine 3 na dnevnoj osnovi.
            POGLAVLJE 2.

               Radni postupci

            1.   Odlučivanje

            U skladu s načelima dobrog upravljanja, članovi su dužni redovito sudjelovati na sastancima Odbora za tržišne infrastrukture. Sudjelovanje je strogo na osobnoj osnovi; članovi se ne mogu zamijeniti.
            Za valjanost rasprave Odbora za tržišne infrastrukture potreban je kvorum od sedam članova s pravom glasa. Ako nema kvoruma, predsjedatelj može sazvati izvanredni sastanak, na kojemu se odluke mogu donositi bez obzira na kvorum.
            U mjeri u kojoj je to moguće, odluke Odbora za tržišne infrastrukture donose se konsenzusom. U suprotnom i na zahtjev predsjedatelja, Odbor za tržišne infrastrukture može odlučiti običnom većinom. U slučaju da je ishod neodlučan, predsjedatelj ima odlučujući glas.
            Odbor za tržišne infrastrukture provodi glasovanje na zahtjev predsjedatelja. Predsjedatelj također pokreće postupak glasovanja na zahtjev najmanje tri člana Odbora za tržišne infrastrukture s pravom glasa. Član se suzdržava od glasanja u slučaju postojanja sukoba interesa, u značenju iz Pravila ponašanja. Član s pravom glasa koji je odsutan može delegirati svoje pravo glasa u odnosu na određeni postupak glasanja drugom članu s pravom glasa pod uvjetom da niti jedan član s pravom glasa ne može dati više od dva glasa o svakom pitanju.
            Odluke se mogu donositi i pisanim postupkom, osim ako se tome protivi tri ili više članova s pravom glasa. Pisani postupak zahtijeva: (a) obavijest koja se dostavlja najmanje dva radna dana unaprijed (osim u iznimnim slučajevima, koje kao takve utvrdi predsjedatelj Odbora za tržišne infrastrukture) i (b) evidenciju o svakoj takvoj odluci u zaključcima sa sljedećeg sastanka Odbora za tržišne infrastrukture.
            Članovi Odbora za tržišne infrastrukture koji nisu iz središnjih banaka imenuju se u osobnom svojstvu. Oni nemaju pravo glasa i ne mogu delegirati svoje odgovornosti drugom članu Odbora za tržišne infrastrukture ili trećoj strani.
            2.   Održavanje sastanaka Odbora za tržišne infrastrukture

            Odbor za tržišne infrastrukture odlučuje o datumima svojih sastanaka na prijedlog predsjedatelja. Odbor za tržišne infrastrukture treba se redovito sastajati u skladu s rasporedom koji pravodobno priprema prije početka svake godine.
            Predsjedatelj može sazvati izvanredne sastanke Odbora za tržišne infrastrukture kada to smatra potrebnim. Predsjedatelj saziva izvanredni sastanak ako zahtjev za takav sastanak podnesu najmanje tri člana.
            Odbor za tržišne infrastrukture obično održava svoje sastanke u prostorijama ESB-a.
            Sastanci se također mogu održavati pomoću telekonferencije, osim u slučaju kada se tri ili više članova tome protive.
            Odbor za tržišne infrastrukture donosi dnevni red za svaki sastanak.
            Prisustvovanje na sastancima Odbora za tržišne infrastrukture ograničeno je na članove Odbora za tržišne infrastrukture i druge osobe koje pozove predsjedatelj.
            3.   Izvješćivanje tijela ESB-a nadležnih za donošenje odluka

            Odbor za tržišne infrastrukture izvješćuje tijela ESB-a nadležna za donošenje odluka. U tom smislu, on prema potrebi priprema izvješća tijelima za odlučivanje ESB-a.
            4.   Unutarnji tok informacija i transparentnost

            Članovi Odbora za tržišne infrastrukture koji nisu iz središnjih banaka primaju, pod uvjetom ispunjavanja uvjeta povjerljivosti, svu dokumentaciju o uslugama infrastrukture Eurosustava i projektima dostavljenu Upravnom vijeću.
            Nacionalne središnje banke Eurosustava koje nisu zastupljene u Odboru za tržišne infrastrukture imaju automatski pristup dokumentaciji Odbora za tržišne infrastrukture, uključujući dnevne redove i zapisnike Odbora za tržišne infrastrukture, u isto vrijeme kao i članovi Odbora za tržišne infrastrukture i mogu dati pisane primjedbe prije sastanka Odbora za tržišne infrastrukture tako da Odbor za tržišne infrastrukture može uzeti u obzir njihova stajališta. One također mogu postaviti zahtjev predsjedatelju da sudjeluju na Odboru za tržišne infrastrukture ako im je određeno pitanje od posebnog interesa. Predsjedatelj će biti odgovoran za obavješćivanje nacionalne središnje banke Eurosustava ako se smatra da može imati poseban interes i može također staviti pred Odbor za tržišne infrastrukture bilo koje pitanje koje je postavio takav NSB Eurosustava.
            Radi osiguravanja da je Odbor za tržišne infrastrukture i plaćanja Eurosustava u tijeku s radom Odbora za tržišne infrastrukture, postojat će redovno izvješćivanje o pitanjima vezanim uz Odbor za tržišne infrastrukture na svakom dnevnom redu Odbora za tržišne infrastrukture i plaćanja Eurosustava. Ako se to smatra potrebnim, mogu se održati zajednički sastanci Odbora za tržišne infrastrukture i plaćanja Eurosustava i Odbora za tržišne infrastrukture.
            Suradnja između Odbora za tržišne infrastrukture i drugih odbora ESSB-a odvija se putem pisanih konzultacija.
            Aktivnosti Odbora za tržišne infrastrukture podliježu preispitivanju Odbora internih revizora.
            5.   Vanjski protok informacija, transparentnost i predstavljanje

            Predsjedatelj redovno izvješćuje sve relevantne dionike o svim relevantnim pitanjima koja se tiču usluga infrastrukture Eurosustava i projekata koji su pod odgovornošću Odbora za tržišne infrastrukture. Predsjedatelj osigurava transparentnost putem pravovremene i dosljedne dostupnosti relevantne tehničke dokumentacije u odnosu na usluge infrastrukture Eurosustava i projekte na odjeljku posvećenom Odboru za tržišne infrastrukture na mrežnim stranicama ESB-a.
            Članovi trebaju obavijestiti predsjedatelja unaprijed o svim relevantnim i značajnim vanjskim aktivnostima/komunikaciji vezano uz odgovornosti i zadaće Odbora za tržišne infrastrukture, poput držanja govora o uslugama infrastrukture Eurosustava i projektima pod odgovornošću Odbora za tržišne infrastrukture na konferencijama ili sastancima s relevantnim dionicima i moraju osigurati Odboru za tržišne infrastrukture pisani sažetak u roku od pet radnih dana od dotičnog događaja. Svaka značajna vanjska aktivnost/komunikacija mora biti u interesu Eurosustava i mora biti u skladu s političkim odlukama Upravnog vijeća.
            6.   Podrška

            Odbor za tržišne infrastrukture prima organizacijsku podršku ESB-a, između ostalog, za pripremu sastanaka Odbora za tržišne infrastrukture, uključujući dokumentaciju za sastanke.
            U pravilu, ESB dostavlja članovima dokumente za raspravu pet radnih dana prije sastanka. Međutim, kratke dokumente moguće je slati jedan radni dan unaprijed. Dokumenti poslani manje od dva radna dana unaprijed smatraju se „dokumentima na stolu” koji ne mogu voditi do odluke Odbora za tržišne infrastrukture, osim ako se svi članovi dogovore drukčije.
            Nakon svakog sastanka Odbora za tržišne infrastrukture ESB priprema nacrt zapisnika u kojem se bilježe pitanja koja su bila predmet razmatranja i rezultati rasprave, kao i dogovoreno daljnje postupanje. Nacrt zapisnika uključuje stajališta koja su iskazali pojedini članovi za vrijeme sastanka, ako se to traži. Nacrt zapisnika dostavlja se članovima u roku od pet radnih dana od sastanka.
            Nakon svakog sastanka Odbora za tržišne infrastrukture, ESB također priprema nacrt popisa djelovanja, koji sadržava zadaće i rokove koji su dodijeljeni i dogovoreni tijekom tog sastanka, koji se dostavlja članovima u roku pet radnih dana od sastanka.
            Nacrti zapisnika i popisa djelovanja dostavljaju se Odboru za tržišne infrastrukture radi odobrenja na sljedećem sastanku (ili, ako je potrebno, ranije pisanim postupkom) i potpisuje ih predsjedatelj.
            Odbor za tržišne infrastrukture imenuje kontrolora koji može biti jedan od njegovih članova i od njega prima upute.
            Odbor za tržišne infrastrukture može stvoriti podstrukture u dogovoru s ESB-om. Podstrukture mogu biti uspostavljene različito od sastava Odbora za tržišne infrastrukture i mogu biti otvorene za sudjelovanje svim nacionalnim središnjim bankama Eurosustava i, prema potrebi, nacionalnim središnjim bankama izvan Eurosustava.
            7.   Preispitivanje mandata

            Mandat Odbora za tržišne infrastrukture može se preispitati svakih pet godina u smislu stečenog iskustva.

            PRILOG III.

               ODBOR ZA TRŽIŠNE INFRASTRUKTURE

            PRAVILA PONAŠANJA
            UVOD
            Odbor za tržišne infrastrukture sastoji se od članova koje je imenovalo Upravno vijeće („Upravno vijeće”) Europske središnje banke (ESB). Članovi moraju djelovati isključivo u najboljem interesu Eurosustava i moraju osigurati dovoljno vremena za aktivno sudjelovanje u radu Odbora za tržišne infrastrukture.
            Odbor za tržišne infrastrukture je upravljačko tijelo koje podržava Upravno vijeće u osiguravanju da se usluge infrastrukture Eurosustava, platforme, aplikacije i povezane usluge u području gotovinske namire, namire vrijednosnih papira i upravljanja kolateralom („usluge infrastrukture Eurosustava”) održavaju i dalje razvijaju te da se upravlja projektima koji se odnose na postojeće ili nove usluge infrastrukture Eurosustava („projekti infrastrukture Eurosustava” ili „projekti”) u skladu s ciljevima Europskog sustava središnjih banaka (ESSB) iz Ugovora, poslovnim potrebama, tehnološkim napretkom, pravnim okvirom primjenjivim na usluge infrastrukture Eurosustava i projekte kao i regulatorne i nadzorne zahtjeve uz puno poštovanje mandata odbora ESSB-a utvrđenog na temelju članka 9. Poslovnika ESB-a. Odbor za tržišne infrastrukture izvješćuje tijela ESB-a nadležna za donošenje odluka.
            Za informirano i neovisno donošenje odluka Upravnog vijeća važno je da na rad Odbora za tržišne infrastrukture ne utječu okolnosti koje mogu dovesti do sukoba interesa bilo kojeg od njegovih članova. Također je nužno za očuvanje ugleda i vjerodostojnosti Eurosustava i ESSB-a i za pravilnost usluga infrastrukture Eurosustava i projekata da se članovi Odbora za tržišne infrastrukture rukovode općim interesima Eurosustava te da ih doživljavaju kao takve. Stoga članovi (a) izbjegavaju situacije stvarnog ili prividnog sukoba interesa; (b) djeluju samo u najboljem interesu Eurosustava u odnosima s tijelima javne vlasti, središnjim bankama, predstavnicima sektora i ostalim vanjskim dionicima koji su uključeni u izradu, razvoj i rad tržišnih infrastruktura, platformi, aplikacija i povezanih usluga koje nudi Eurosustav; i (c) osiguravaju objektivnost, neutralnost i pošteno tržišno natjecanje između dobavljača koji imaju interes u tržišnim infrastrukturama, platformama, aplikacijama i povezanim uslugama koje nudi Eurosustav.
            Obveza čuvanja poslovne tajne iz članka 37. stavka 1. Statuta Europskog sustava središnjih banaka i Europske središnje banke (dalje u tekstu „Statut ESSB-a”) primjenjuje se kako na osoblje ESB-a tako i na osoblje nacionalne središnje banke (NSB) koji obavljaju zadaće ESSB-a te obuhvaća, između ostalog, povjerljive informacije koje se odnose na poslovne tajne ili bilo koje druge informacije koje imaju komercijalnu vrijednost. Jednaka obveza primjenjuje se na članove Odbora za tržišne infrastrukture koji nisu iz središnjih banaka. Članovi koji nisu iz središnjih banaka također se moraju pridržavati svih dodatnih pravila ponašanja koja mogu biti navedena u dokumentu o njihovom imenovanju i u njihovom ugovoru s ESB-om.
            Primjereno je i u skladu s dobrom administrativnom praksom da se u Uvjetima zapošljavanja koji se primjenjuju na predsjedatelja Odbora za tržišne infrastrukture i odredbama primjenjivim na članove Odbora za tržišne infrastrukture koji su osoblje NSB-a predvidi mogućnost pravnog lijeka u slučaju povrede ovih Pravila ponašanja (dalje u tekstu „Pravila”). Jednaka odredba primjenjuje se na članove Odbora za tržišne infrastrukture koji nisu iz središnjih banaka, kako je opisano u Prilogu IV.
            Ova Pravila ne dovode u pitanje bilo koje zahtjeve koji proizlaze iz drugih etičkih odredaba koje se primjenjuju na članove Odbora za tržišne infrastrukture koji su u funkciji članova osoblja ESB-a ili NSB-a.
            1.   Definicije

            Za potrebe ovih Pravila:

                        (a)

                        „predsjedatelj” znači osoba koju imenuje Upravno vijeće za predsjedanje Odborom za tržišne infrastrukture;

                        (b)

                        „zamjenik predsjedatelja” znači osoba koja podupire predsjedatelja koju iz članova Odbora za tržišne infrastrukture imenuje Upravno vijeće. Isključiva zadaća zamjenika predsjedatelja je predsjedati sastancima Odbora za tržišne infrastrukture u slučaju privremene odsutnosti predsjedatelja tijekom sastanka, u skladu s prethodno utvrđenim dnevnim redom za određeni sastanak Odbora za tržišne infrastrukture.

                        (c)

                        Ne dovodeći u pitanje obveze čuvanja poslovne tajne iz članka 37. stavka 1. Statuta ESSB-a ili klasifikaciju dokumenata u skladu s režimom povjerljivosti ESB-a koji se dostavljaju svakom članu Odbora za tržišne infrastrukture, „povjerljiva informacija” znači i. poslovne tajne Eurosustava ili trećih strana i sve informacije koje imaju komercijalnu vrijednost osim onih za potrebe rada Odbora za tržišne infrastrukture; ii. sve informacije čija bi neovlaštena objava mogla štetiti temeljnim interesima Eurosustava; i iii. sve informacije koje bi razumna osoba smatrala povjerljivima; „povjerljive informacije” ne uključuju: i. informacije koje jesu ili postaju opće dostupne javnosti, na način koji ne predstavlja povredu ovih Pravila; ili ii. informacije do kojih je treća strana koja nema pristup povjerljivim informacijama došla sama; ili iii. informacije za koje je, na temelju odjeljka 3. zakonom propisano da ih je potrebno objaviti;

                        (d)

                        „član koji nije iz središnje banke” znači član Odbora za tržišne infrastrukture koji nije član osoblja ESB-a ili NSB-a;

                        (e)

                        „mandat” znači mandat naveden u Prilogu I.;

                        (f)

                        „član” znači član Odbora za tržišne infrastrukture, uključujući predsjedatelja;

                        (g)

                        „dobavljači” znači poslovni subjekti i trgovačke organizacije koje trenutačno pružaju ili imaju interes u pružanju roba i/ili usluga povezanih s tržišnim infrastrukturama, platformama, aplikacijama i povezanim uslugama koje nudi Eurosustav.

                  2.   Izbjegavanje sukoba interesa

                        (a)

                        U odnosu na pružanje robe i/ili usluga koje su relevantne za mandat Odbora za tržišne infrastrukture, smatra se da je nastao sukob interesa u okolnostima opisanim u članku 0.2.1.2. Pravila o osoblju ESB-a, a posebno, kada član ima komercijalni ili poslovni interes ili udio u dobavljaču, putem vlasništva, kontrole, ulaganja, osobne odanosti ili na drugi način što utječe ili bi moglo utjecati na nepristrano i objektivno obavljanje zadaća tog člana.

                        (b)

                        Članovi djeluju u općem interesu Eurosustava i u obavljanju odgovornosti i zadaća Odbora za tržišne infrastrukture. Oni izbjegavaju sve situacije za koje je vjerojatno da vode sukobu interesa.

                        (c)

                        Ako dođe do sukoba interesa ili je vjerojatno da će do njega doći vezano uz zadaće Odbora za tržišne infrastrukture, dotični član obavješćuje o takvom stvarnom ili potencijalnom sukobu interesa tijelo u njegovoj središnjoj banci zaduženo za praćenje poštovanja zakonitosti (ili, u slučaju člana odbora koji nije iz središnje banke, Ured ESB-a zadužen za praćenje poštovanja zakonitosti i upravljanje) pomoću obrasca navedenog u Dodatku 2. i o tome istodobno obavješćuje predsjedatelja. Ako tijelo zaduženo za praćenje poštovanja zakonitosti (ili, u slučaju člana koji nije iz središnje banke, Ured ESB-a zadužen za praćenje poštivanja zakonitosti i upravljanje) zaključi da postoji sukob interesa, ono daje svoju preporuku guverneru ili predsjedniku, ovisno o slučaju, dotične središnje banke (ili u slučaju člana koji nije iz središnje banke, predsjedniku ESB-a) vezano uz odgovarajuće upravljanje predmetnim sukobom interesa.

                        (d)

                        Ako, za vrijeme sastanka Odbora za tržišne infrastrukture, određeni član ima razloga vjerovati da bi sudjelovanje drugog člana u raspravi, glasovanju ili pisanom postupku Odbora za tržišne infrastrukture moglo dovesti do sukoba interesa, o tome je dužan odmah obavijestiti predsjedatelja.

                        (e)

                        Predsjedatelj poziva člana u vezi kojeg je postavljeno pitanja sukoba interesa u skladu sa stavkom (c) i (d) da se izjasni postoji li stvarni i potencijalni sukob interesa. Predsjedatelj obavješćuje tijelo zaduženo za praćenje poštovanja zakonitosti dotične središnje banke (ili, u slučaju člana koji nije iz središnje banke, Ured ESB-a zadužen za praćenje poštovanja zakonitosti i upravljanje) o svim takvim slučajevima bez nepotrebnog odlaganja, te, ako se to smatra potrebnim, Upravno vijeće.

                        (f)

                        Ako je predsjedatelj dotični član na temelju stavka (c), (d) ili (e), predsjedatelj izvješćuje Ured ESB-a zadužen za praćenje poštovanja zakonitosti i upravljanje.

                        (g)

                        Član će se odmah povući iz sudjelovanja u svim diskusijama, raspravama ili glasanju o bilo kojem pitanju u vezi kojeg taj član ima sukob interesa i neće mu se dostaviti dokumentacija s tim u vezi.

                  3.   Pravilna uporaba povjerljivih informacija

                        (a)

                        Članovi se koriste povjerljivim informacijama samo za potrebe i u interesu Eurosustava i u obavljanju zadaća Odbora za tržišne infrastrukture u skladu s mandatom Odbora za tržišne infrastrukture.

                        (b)

                        Članovi neće niti u kojem slučaju učiniti dostupnim, izvan svog mandata, povjerljive informacije trećim stranama i/ili subjektima u Eurosustavu ili izvan Eurosustava. Što se tiče predsjedatelja Odbora za tržišne infrastrukture i osoblja NSB-a, oni mogu učiniti dostupnim povjerljive informacije članovima osoblja svoje središnje banke samo na temelju načela „nužnog poznavanja” i s isključivom svrhom davanja savjeta kako bi se o određenom pitanju moglo dati mišljenje. Članovi u načelu ne smiju otkrivati povjerljive informacije koje nose oznaku „samo za članove”, članovima osoblja svojih središnjih banaka osim ako Odbor za tržišne infrastrukture odluči drukčije.

                        (c)

                        Članovi poduzimaju sve potrebne mjere za sprečavanje slučajnog otkrivanja povjerljivih informacija ili neovlaštenog pristupa povjerljivim informacijama.

                        (d)

                        Članovi ne smiju upotrebljavati povjerljive informacije u svoju korist ili u korist bilo koje druge osobe u skladu s člankom 4.1.3 Etičkog okvira ESB-a i nacionalnim mjerama kojima se provodi članak 7. stavak 2. Smjernice (EU) 2015/855 Europske središnje banke (1). Oni se osobito neće koristiti povjerljivim informacijama u privatnim financijskim transakcijama ili u davanju preporuka ili savjetovanju protiv takvih transakcija.

                        (e)

                        Ako je članu naloženo, od strane suda ili regulatornog, nadzornog ili drugog nadležnog tijela koje je nadležno za tog člana, da otkrije ili stavi na raspolaganje povjerljive informacije, on mora:

                                    i.

                                    kada je to moguće prema zakonu, odmah poslati pisanu obavijest o takvom nalogu predsjedatelju i tijelu zaduženom za praćenje poštivanja zakonitosti svoje središnje banke (ili, u slučaju člana koji nije iz središnje banke, Uredu ESB-a zaduženom za praćenje poštovanja zakonitosti i upravljanje), uz navođenje što je više moguće pojedinosti;

                                    ii.

                                    dobiti stručni pravni savjet u vezi sa zakonitosti i izvršivosti takvog naloga, ako predsjedatelj to smatra potrebnim;

                                    iii.

                                    surađivati sa svim dotičnim središnjim bankama i pružiti pomoć koju predsjedatelj može opravdano zahtijevati kako bi se omogućilo Odboru za tržišne infrastrukture ili NSB-u dotičnog člana da traže pravni lijek radi zaštite povjerljivih informacija;

                                    iv.

                                    obavijestiti dotični sud ili dotično tijelo o povjerljivoj prirodi informacije i tražiti od suda ili tog tijela da čuvaju povjerljivost te informacije, u mjeri u kojoj je to zakonom dopušteno.

                  Ako je predsjedatelj dotični član na temelju ovog odjeljka, on/ona izvješćuje Ured ESB-a zadužen za praćenje poštivanja zakonitosti i upravljanje.
            4.   Načela komunikacije s vanjskim stranama

                        (a)

                        Na temelju zahtjeva koji se odnose na povjerljive informacije, u svojim kontaktima s dobavljačima ili strukovnim udrugama koje predstavljaju dobavljače, članovi teže očuvanju poštenog tržišnog natjecanja i osiguranju objektivnih i relevantnih informacija svim dobavljačima ili zastupnicima na koordinirani i nediskriminirajući način. Ovisno o informacijama koje treba osigurati, ovaj se cilj može postići njihovim angažmanom u konstruktivnom dijalogu i razmjenom dokumentacije s njima u savjetodavnim skupinama.

                        (b)

                        Članovi uzimaju u obzir svu pisanu komunikaciju koju su na njih naslovili dobavljači ili strukovne udruge koje predstavljaju dobavljače. Članovi tretiraju takve komunikacije kao povjerljive, osim ako dobavljač ili predstavnik izričito izjavi suprotno.

                        (c)

                        Stavci 3(a) i 3(b) ne smiju se tumačiti tako da onemogućuju kontakte između Odbora za tržišne infrastrukture i dobavljača ili strukovnih udruga koje predstavljaju dobavljače.

                  5.   Savjeti o etičkim pitanjima

            Ako određeni član ima pitanja o primjeni Pravila, on treba tražiti savjet od Ureda ESB-a zaduženog za praćenje poštivanja zakonitosti i upravljanje.
            6.   Sankcije i završne odredbe

                        (a)

                        Ne dovodeći u pitanje pravila o disciplinskim postupcima iz njihovih uvjeta zapošljavanja ili bilo koje primjenjive kaznene, disciplinske, administrativne ili ugovorne kazne, član koji povrijedi ova Pravila bit će podoban za otpuštanje iz Odbora za tržišne infrastrukture i zamjenu.

                        (b)

                        Član je i dalje obvezan odjeljcima 2. i 3. čak i nakon što su prestale njegove dužnosti člana Odbora za tržišne infrastrukture.

                        (c)

                        Bivši se član ne smije koristiti povjerljivim informacijama u svrhu dobivanja zaposlenja kod dobavljača ili otkriti ili iskoristiti bilo koju povjerljivu informaciju do koje je došao zahvaljujući svom sudjelovanju u Odboru za tržišne infrastrukture kao zaposlenik dobavljača.

                        (d)

                        Tijekom prve godine nakon završetka njihovih zadaća, članovi su dužni i nadalje izbjegavati svaki sukob interesa koji bi mogao proizlaziti iz određene nove profesionalne aktivnosti ili imenovanja. Oni moraju, posebno, obavijestiti pisanim putem predsjedatelja o svakom planiranom angažmanu u bilo kojoj profesionalnoj aktivnosti ili prihvaćanju imenovanja i moraju od Odbora za tržišne infrastrukture tražiti savjet prije svog obvezivanja. Odbor za tržišne infrastrukture upućuje to pitanje Uredu za praćenje poštivanja zakonitosti i upravljanje, prema potrebi.

                        (e)

                        Ako bivši član ne poštuje zahtjeve navedene u stavcima (c) i (d), Odbor za tržišne infrastrukture može obavijestiti poslodavca bivšeg člana da postoji sukob interesa ili je vjerojatno da će nastati između novog položaja bivšeg člana i njegova ranijeg položaja.

                  7.   Adresati i dostavljanje

            Ova su Pravila upućena članovima. Primjerak se dostavlja svakom postojećem članu i novim članovima nakon imenovanja. Članovi su dužni potpisati Dodatak 1. i Dodatak 2. prije sudjelovanja na prvom sastanku Odbora za tržišne infrastrukture.

               (1)  Smjernica (EU) 2015/855 Europske središnje banke оd 12. ožujka 2015. o utvrđivanju načela etičkog okvira Eurosustava i o stavljanju izvan snage Smjernice ESB/2002/6 o minimalnim standardima za Europsku središnju banku i nacionalne središnje banke pri obavljanju poslova monetarne politike, deviznih poslova s deviznim pričuvama ESB-a i upravljanju deviznim pričuvama ESB-a (ESB/2015/11) (SL L 135, 2.6.2015., str. 23.)

               Dodatak 1.

                  IZJAVA O PRIDRŽAVANJU PRAVILA PONAŠANJA

               Ovom Izjavom, prihvaćam priložena Pravila ponašanja i potvrđujem svoje obveze na temelju tih Pravila, posebno svoje obveze da (a) postupam sa strogom povjerljivošću i ne odajem bilo koju povjerljivu informaciju koju sam dobio, također u skladu s ESB-ovim režimom povjerljivosti; (b) izbjegavam i prijavim situacije koje mogu uključivati sukob interesa u obavljanju mojih dužnosti kao člana Odbora za tržišne infrastrukture u vezi s nadležnostima Odbora za tržišne infrastrukture; i (c) ne upotrebljavam povjerljive informacije u svoju korist ili u korist bilo koje druge strane; posebno, neću iskoristiti povjerljive informacije u bilo kojoj financijskoj transakciji ili u davanju preporuka ili savjetovanja protiv takvih transakcija.
               …
               (Potpis i datum)
               …
               (Ime i prezime)
               …
               (Adresa)
               …

               Dodatak 2.

                  IZJAVA O INTERESU (1)

               …
               (Ime i prezime)
               …
               (Adresa)
               …
               (Zanimanje)
               Na nadležnosti Odbora za tržišne infrastrukture izravno ili neizravno (npr. u odnosu na člana obitelji) utječu sljedeći financijski i/ili nefinancijski interesi koji mogu dovesti do sukoba interesa u smislu ovih Pravila ponašanja (2):

                  Ulaganje (npr. izravno ili neizravno u poslovni subjekt, uključujući društva kćeri ili druge subjekte koji pripadaju istoj poslovnoj grupi koja ima interes kao dobavljač, osim ako se ono drži u investicijskim ili mirovinskim fondovima ili sličnom):
               …
               …
               …
               …

                  Položaj (npr. trenutačni ili prethodni, plaćeni ili neplaćeni, kod poslovnog subjekta koji ima interes kao dobavljač):
               …
               …
               …
               …
               …

                  Dohodak ili darovi (npr. trenutačna, prethodna ili očekivana naknada, uključujući odgođene pogodnosti, mogućnosti kojima se može koristiti u kasnijoj fazi i prijenos mirovinskih prava ili darovi primljeni od poslovnog subjekta koji ima interes kao dobavljač):
               …
               …
               …
               …
               Ostalo:
               …
               …
               …
               …
               …
               Ovime časno potvrđujem da su, prema mojem najboljem saznanju, dani podaci istiniti i potpuni.
               …
               (Potpis i datum)
               …
               (Ime i prezime)

                  (1)  Ako određeni član nema relevantni interes, to treba naznačiti navođenjem „nema interesa” u odgovarajućem polju/odgovarajućim poljima.

                  (2)  Član koji ima odgovarajući interes treba opisati sve relevantne činjenice i okolnosti te se za to prema potrebi može koristiti dodatnim listom papira.

            PRILOG IV.

               POSTUPCI I UVJETI ZA ODABIR, IMENOVANJE I ZAMJENU ČLANOVA ODBORA ZA TRŽIŠNE INFRASTRUKTURE KOJI NISU IZ SREDIŠNJIH BANAKA

            1.   Poziv na natječaj

                        1.1.

                        Europska središnja banka (ESB) objavljuje poziv na natječaj za imenovanje stručnjaka koji nisu iz središnjih banaka kao članova Odbora za tržišne infrastrukture i za izradu pričuvnog popisa. Poziv na natječaj provodi se u skladu s Odlukom (EU) 2016/245 Europske središnje banke (ESB/2016/2) (1). Međutim, to odstupa od članka 22. Odluke (EU) 2016/245 (ESB/2016/2). Poziv na natječaju skladu je najmanje s glavnim načelima javne nabave i osiguravanjem pravilnog i transparentnog tržišnog natjecanja.

                        1.2.

                        Poziv na natječaj, između ostalog, navodi: (a) ulogu Odbora za tržišne infrastrukture; (b) ulogu članova Odbora za tržišne infrastrukture koji nisu iz središnjih banaka; (c) kriterije za odabir; (d) relevantne financijske aspekte; i (e) postupak prijave, uključujući i rok za primitak prijava.

                        1.3.

                        Poziv na natječaj objavljuje se istodobno u Službenom listu Europske unije i na mrežnim stranicama ESB-a. Prema potrebi, ESB se može koristiti dodatnim sredstvima za objavu poziva na natječaj. U slučaju odstupanja inačica objavljena u Službenom listu Europske unije ima prednost pred drugim inačicama.

                        1.4.

                        Rok za podnošenje prijava kandidata je najmanje 35 kalendarskih dana od dana objave poziva na natječaj u Službenom listu Europske unije.

                  2.   Postupak odabira

                        2.1.

                        Upravno vijeće ESB-a („Upravno vijeće”) imenuje članove Odbora za tržišne infrastrukture koji nisu iz središnjih banaka na temelju prijedloga Izvršnog odbora ESB-a („Izvrni odbor”), nakon dovršetka odgovarajućeg postupka nabave.

                        2.2.

                        Izvršni odbor procjenjuje kandidate prema kriterijima za odabir navedenim u odjeljku 3. ovog Priloga IV.

                        2.3.

                        Predsjedatelj Odbora za tržišne infrastrukture, predstavnici nacionalnih središnjih banaka Eurosustava i osoblje ESB-a mogu pružiti podršku Izvršnom odboru u popunjavanju obrazaca za procjenu kandidata, koji uključuju sažetak postignuća i nedostataka kandidata u vezi s kriterijima za odabir i preporuku za imenovanje prema prikladnosti kandidata.

                        2.4.

                        Odstupajući od članka 22. stavka 6. Odluke (EU) 2016/245 ESB/2016/2, izravno se imenuju dva kandidata, a za buduća slobodna radna mjesta izrađuje se pričuvni popis kandidata.

                  3.   Kriteriji za odabir

            Kriteriji za odabir su sljedeći:

                        (a)

                        stručnost kao viši službenik u području platnog prometa ili stručnost u području vrijednosnih papira, kao pružatelj usluga ili kao korisnik usluga u tom području, kao i stručnost u širem području financijskog sektora Unije;

                        (b)

                        najmanje 10 godina iskustva u interakciji s glavnim sudionicima na financijskim tržištima Unije;

                        (c)

                        odgovarajuće iskustvo, poželjno u upravljanju projektima; i

                        (d)

                        sposobnost uspješnog komuniciranja na engleskom jeziku.

                  4.   Pričuvni popis

                        4.1.

                        Cilj ESB-a je uvijek održavati pričuvni popis kandidata radi popunjavanja mjesta članova Odbora za tržišne infrastrukture koji nisu iz središnjih banaka.

                        4.2.

                        Ako se otvori slobodno mjesto u Odboru za tržišne infrastrukture za člana koji nije iz središnje banke, Izvršni odbor može izabrati kandidate s pričuvne liste i predložiti ih Upravnom vijeću kao članove Odbora za tržišne infrastrukture koji nisu iz središnjih banaka na mandat od 36 mjeseci ili kraći. Taj se mandat može obnoviti za daljnje razdoblje ne dulje od 36 mjeseci tako da ukupno razdoblje ne premaši najduže razdoblje dozvoljeno za članove koji nisu iz središnjih banaka od [šest] godina.

                        4.3.

                        Pričuvni popis je valjan trideset i šest mjeseci od trenutka kada ga odobri Upravno vijeće. Upravno vijeće može produljiti valjanost pričuvnog popisa za daljnje razdoblje od 36 mjeseci ako to smatra potrebnim.

                        4.4.

                        Odstupajući od članka 22. stavka 7. Odluke (EU) 2016/245 (ECB/2016/2) pričuvni popis nije otvoren za nove prijave.

                        4.5.

                        Odstupajući od članka 22. stavka 8. Odluke (EU) 2016/245 (ECB/2016/2) kandidati mogu pristupiti svojim podacima, ažurirati ih ili ispraviti, ali ne smiju ažurirati ili ispravljati svoje podatke relevantne za njihovo ispunjavanje kriterija za odabir nakon isteka roka poziva za natječaj.

                  5.   Imenovanje

                        5.1.

                        Članovi Odbora za tržišne infrastrukture koji nisu iz središnjih banaka imenuju se u osobnom svojstvu. Oni ne smiju delegirati svoje odgovornosti drugom članu ili trećoj strani.

                        5.2.

                        Pri svakom imenovanju imenovani potpisuje ugovor o imenovanju koji potpisuje i predsjedatelj Odbora za tržišne infrastrukture te ugovor s ESB-om u kojem se navode primjenjive naknade i prava na povrat troškova, kao i izjave iz odjeljka 6.1.

                        5.3.

                        Upravno vijeće imenuje članove Odbora za tržišne infrastrukture koji nisu iz središnjih banaka kao članove Odbora za tržišne infrastrukture bez prava glasa na razdoblje od 36 mjeseci, koje se može obnoviti za daljnje razdoblje ne dulje od 36 mjeseci tako da ukupno razdoblje ne premaši najduže razdoblje dozvoljeno za članove koji nisu iz središnjih banaka od šest godina.

                  6.   Izjave

                        6.1.

                        Članovi Odbora za tržišne infrastrukture koji nisu iz središnjih banaka obvezuju se poštovati Pravila ponašanja. U skladu s time, oni su dužni potpisati „Izjavu o pridržavanju Pravila ponašanja” iz Dodatka 1. Prilogu III. te popuniti i potpisati „Izjavu o interesu” iz Dodatka 2. Priloga III.

                        6.2.

                        Članovi Odbora za tržišne infrastrukture koji nisu iz središnjih banaka također su dužni potpisati izjave navedene u pozivu na natječaj.

                  7.   Prestanak i zamjena

                        7.1.

                        Upravno vijeće može odlučiti o prestanku mandata člana Odbora za tržišne infrastrukture koji nije iz središnje banke, ako u slučaju tog člana koji nije iz središnje banke, nastane bilo koje od sljedećeg: sukob interesa, povreda dužnosti, nemogućnost obavljanja dužnosti, kršenje Pravila ponašanja i/ili teže povrede dužnosti.

                        7.2.

                        Smatra se da je mandat člana koji nije iz središnje banke prestao podnošenjem ostavke člana koji nije iz središnje banke ili kada njegov mandat istekne, a ne obnavlja se.

                        7.3.

                        Ako mandat prestaje prije isteka razdoblja od 36 mjeseci, primjenjuju se odjeljci 4.2 i 4.3.

               (1)  Odluka (EU) 2016/245 Europske središnje banke od 9. veljače 2016. o utvrđivanju Pravila o nabavi (ESB/2016/2) (SL L 45, 20.2.2016., str. 15.).


title: Odluka Vijeća (EU) 2019/305 od 18. veljače 2019. o ovlašćivanju Austrije, Cipra, Hrvatske, Luksemburga, Portugala, Rumunjske i Ujedinjene Kraljevine da u interesu Europske unije prihvate pristup Dominikanske Republike Haškoj konvenciji o građanskopravnim aspektima međunarodne otmice djece iz 1980.

text:
                  22.2.2019

                  HR

                  Službeni list Europske unije

                  L 51/9

         ODLUKA VIJEĆA (EU) 2019/305
         od 18. veljače 2019.
         o ovlašćivanju Austrije, Cipra, Hrvatske, Luksemburga, Portugala, Rumunjske i Ujedinjene Kraljevine da u interesu Europske unije prihvate pristup Dominikanske Republike Haškoj konvenciji o građanskopravnim aspektima međunarodne otmice djece iz 1980.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 81. stavak 3. u vezi s člankom 218. stavkom 6. točkom (b),
         uzimajući u obzir prijedlog Europske komisije,
         uzimajući u obzir mišljenje Europskog parlamenta (1),
         budući da:

                     (1)

                     Europska unija postavila je za jedan od svojih ciljeva promicanje zaštite prava djeteta, kako je navedeno u članku 3. Ugovora o Europskoj uniji. Mjere za zaštitu djece od nezakonitog odvođenja ili zadržavanja ključan su dio te politike.

                     (2)

                     Vijeće je donijelo Uredbu (EZ) br. 2201/2003 (2) („Uredba Bruxelles II.a”), čiji je cilj zaštititi djecu od štetnih učinaka nezakonitog odvođenja ili zadržavanja te utvrditi postupke kojima bi se jamčila njihova što hitnija predaja u državu njihova uobičajenog boravišta, kao i osigurati zaštitu prava na kontakt i prava na skrb.

                     (3)

                     Uredbom Bruxelles II.a dopunjuje se i učvršćuje Haška konvencija o građanskopravnim aspektima međunarodne otmice djece od 25. listopada 1980. („Haška konvencija iz 1980.”), kojom se na međunarodnoj razini utvrđuje sustav obveza i suradnje među državama ugovornicama te između središnjih tijela i kojom se nastoji osigurati što hitnija predaja nezakonito odvedene ili zadržane djece.

                     (4)

                     Sve države članice Unije stranke su Haške konvencije iz 1980.

                     (5)

                     Unija potiče treće države da pristupe Haškoj konvenciji iz 1980. i podupire ispravnu provedbu Haške konvencije iz 1980. sudjelovanjem zajedno s državama članicama, među ostalim, u posebnim komisijama koje se redovno organiziraju u okviru Haške konferencije o međunarodnom privatnom pravu.

                     (6)

                     Zajednički pravni okvir koji se primjenjuje između država članica Unije i trećih država mogao bi biti najbolje rješenje za osjetljive slučajeve međunarodne otmice djece.

                     (7)

                     Haškom konvencijom iz 1980. određuje se da se ona primjenjuje između države pristupnice i onih država ugovornica koje su izjavile da prihvaćaju pristup.

                     (8)

                     Haškom konvencijom iz 1980. ne dopušta se organizacijama za regionalnu gospodarsku integraciju kao što je Unija da postanu njezina stranka. Stoga Unija ne može pristupiti toj konvenciji niti može položiti izjavu o prihvatu države pristupnice.

                     (9)

                     Na temelju Mišljenja 1/13 Suda Europske unije (3), izjave o prihvatu u skladu s Haškom konvencijom iz 1980. potpadaju pod isključivu vanjsku nadležnost Unije.

                     (10)

                     Dominikanska Republika je 11. kolovoza 2004. položila svoju ispravu o pristupu Haškoj konvenciji iz 1980. Haška konvencija iz 1980. stupila je na snagu za Dominikansku Republiku 1. studenoga 2004.

                     (11)

                     Sve države članice osim Austrije, Cipra, Hrvatske, Danske, Luksemburga, Portugala, Rumunjske i Ujedinjene Kraljevine već su prihvatile pristup Dominikanske Republike Haškoj konvenciji iz 1980. Procjena situacije u Dominikanskoj Republici dovela je do zaključka da Austrija, Cipar, Hrvatska, Luksemburg, Portugal, Rumunjska i Ujedinjena Kraljevina mogu prihvatiti, u interesu Unije, pristup Dominikanske Republike prema uvjetima iz Haške konvencije iz 1980.

                     (12)

                     Austrija, Cipar, Hrvatska, Luksemburg, Portugal, Rumunjska i Ujedinjena Kraljevina stoga bi trebali biti ovlašteni položiti svoje izjave o prihvatu pristupa Dominikanske Republike Haškoj konvenciji iz 1980. u interesu Unije u skladu s uvjetima utvrđenima ovom Odlukom. Druge države članice Unije koje su već prihvatile pristup Dominikanske Republike Haškoj konvenciji iz 1980. ne bi trebale položiti nove izjave o prihvatu jer postojeće izjave ostaju valjane u skladu s međunarodnim javnim pravom.

                     (13)

                     Uredba Bruxelles II.a obvezujuća je za Ujedinjenu Kraljevinu i Irsku te one sudjeluju u donošenju i primjeni ove Odluke.

                     (14)

                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

               DONIJELO JE OVU ODLUKU:

            Članak 1.

               1.   Austrija, Cipar, Hrvatska, Luksemburg, Portugal, Rumunjska i Ujedinjena Kraljevina ovlašćuju se da prihvate pristup Dominikanske Republike Haškoj konvenciji iz 1980. u interesu Unije.

               2.   Države članice iz stavka 1. najkasnije 19. veljače 2020. polažu izjavu o prihvatu pristupa Dominikanske Republike Haškoj konvenciji iz 1980. u interesu Unije koja glasi:

                  „[Puno ime DRŽAVE ČLANICE] izjavljuje da prihvaća pristup Dominikanske Republike Haškoj konvenciji o građanskopravnim aspektima međunarodne otmice djece od 25. listopada 1980., u skladu s Odlukom Vijeća (EU) 2019/305”.

               3.   Države članice iz stavka 1. obavješćuju Vijeće i Komisiju o polaganju svojih izjava o prihvatu pristupa Dominikanske Republike Haškoj konvenciji iz 1980. te priopćuju Komisiji tekst tih izjava u roku od dva mjeseca od njihova polaganja.

            Članak 2.
            Ova Odluka proizvodi učinke od dana priopćenja.

            Članak 3.
            Ova je Odluka upućena Austriji, Cipru, Hrvatskoj, Luksemburgu, Portugalu, Rumunjskoj i Ujedinjenoj Kraljevini.

            Sastavljeno u Bruxellesu 18. veljače 2019.

                  Za Vijeće

                  Predsjednik

               N. BĂDĂLĂU

            (1)  Mišljenje od 31. siječnja 2019. (još nije objavljeno u Službenom listu).

            (2)  Uredba Vijeća (EZ) br. 2201/2003 od 27. studenoga 2003. o nadležnosti, priznavanju i izvršenju sudskih odluka u bračnim sporovima i u stvarima povezanim s roditeljskom odgovornošću te o stavljanju izvan snage Uredbe (EZ) br. 1347/2000 (SL L 338, 23.12.2003., str. 1.).

            (3)  ECLI:EU:C:2014:2303.


title: Odluka (EU) 2019/323 Europske središnje banke оd 12. veljače 2019. o imenovanju voditelja radnih jedinica za donošenje delegiranih odluka u vezi s nadzornim ovlastima dodijeljenim nacionalnim pravom (ESB/2019/5)

text:
                  25.2.2019

                  HR

                  Službeni list Europske unije

                  L 55/16

         ODLUKA (EU) 2019/323 EUROPSKE SREDIŠNJE BANKE
         оd 12. veljače 2019.
         o imenovanju voditelja radnih jedinica za donošenje delegiranih odluka u vezi s nadzornim ovlastima dodijeljenim nacionalnim pravom (ESB/2019/5)
         IZVRŠNI ODBOR EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Statut Europskog sustava središnjih banaka i Europske središnje banke, a posebno njegov članak 11. stavak 6.
         uzimajući u obzir Odluku (EU) 2017/933 Europske središnje banke od 16. studenoga 2016. o općem okviru za prenošenje ovlasti za donošenje odluka za pravne instrumente povezane s nadzornim zadaćama (ESB/2016/40) (1), a posebno njezine članke 4. i 5.,
         uzimajući u obzir Odluku (EU) 2019/322 Europske središnje banke od 31. siječnja 2019. o prenošenju ovlasti za donošenje odluka u vezi s nadzornim ovlastima dodijeljenim nacionalnim pravom (ESB/2019/4) (2), a posebno njezin članak 3.,
         uzimajući u obzir Odluku ESB/2004/2 od 19. veljače 2004. o donošenju Poslovnika Europske središnje banke (3), a posebno njezin članak 10.,
         budući da:

                     (1)

                     Kako bi se razmotrio značajan broj odluka koje Europska središnja banka (ESB) treba donijeti radi obavljanja svojih nadzornih zadaća, utvrđen je postupak za donošenje posebnih delegiranih odluka.

                     (2)

                     Odluka o prenošenju ovlasti proizvodi učinke nakon donošenja odluke Izvršnog odbora kojom se imenuje jedna ili više voditelja radnih jedinica za donošenje odluka na temelju odluke o prenošenju ovlasti.

                     (3)

                     Izvršni odbor treba kod imenovanja voditelja radnih jedinica uzeti u obzir važnost odluke o prenošenju ovlasti i broj adresata kojima je potrebno dostaviti delegirane odluke.

                     (4)

                     Provedeno je savjetovanje s predsjednikom Nadzornog odbora o voditeljima radnih jedinica kojima bi trebalo prenijeti ovlast za donošenje odluka u vezi s nadzornim ovlastima dodijeljenim nacionalnim pravom,

               DONIJELO JE OVU ODLUKU:

            Članak 1.
            Delegirane odluke u vezi s nadzornim ovlastima dodijeljenim nacionalnim pravom
            Jedan od dolje navedenih voditelja radnih jedinica donosi delegirane odluke u skladu s Odlukom (EU) 2019/322 (ESB/2019/4):

                        (a)

                        glavni direktor Glavne uprave Mikrobonitetni nadzor I, ako nadzor odgovarajućeg nadziranog subjekta ili grupe provodi Glavna uprava Mikrobonitetni nadzor I;

                        (b)

                        glavni direktor Glavne uprave Mikrobonitetni nadzor II, ako nadzor odgovarajućeg nadziranog subjekta ili grupe provodi Glavna uprava Mikrobonitetni nadzor II; ili

                        (c)

                        Zamjenik glavnog direktora ako glavni direktor nije na raspolaganju.

            Članak 2.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Frankfurtu na Majni 12. veljače 2019.

                  Predsjednik ESB-a

               Mario DRAGHI

            (1)  SL L 141, 1.6.2017., str. 14.

            (2)  Vidjeti str. 7. ovoga Službenog lista.

            (3)  SL L 80, 18.3.2004., str. 33.


title: Odluka (EU) 2018/513 Europskog parlamenta i Vijeća od 14. ožujka 2018. o mobilizaciji Europskog fonda za prilagodbu globalizaciji na temelju zahtjeva Njemačke – EGF/2017/008 DE/Goodyear

text:
               28.3.2018

               HR

               Službeni list Europske unije

               L 84/16

         ODLUKA (EU) 2018/513 EUROPSKOG PARLAMENTA I VIJEĆA
   od 14. ožujka 2018.
   o mobilizaciji Europskog fonda za prilagodbu globalizaciji na temelju zahtjeva Njemačke – EGF/2017/008 DE/Goodyear
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006 (1), a posebno njezin članak 15. stavak 4.,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 13.,
   uzimajući u obzir prijedlog Europske komisije,
   budući da:

               (1)

               Svrha je Europskog fonda za prilagodbu globalizaciji (EGF) pružanje potpore radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske financijske i gospodarske krize te pomaganje tim radnicima da se ponovno uključe na tržište rada.

               (2)

               EGF ne smije premašiti najviši godišnji iznos od 150 milijuna EUR (u cijenama iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 (3).

               (3)

               Njemačka je 6. listopada 2017. predala zahtjev za mobilizaciju EGF-a u vezi s otpuštanjem radnika u društvu Goodyear Dunlop Tires Germany GmbH u Njemačkoj. Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Taj zahtjev ispunjava uvjete za određivanje financijskog doprinosa iz EGF-a utvrđene člankom 13. Uredbe (EU) br. 1309/2013.

               (4)

               Stoga bi trebalo mobilizirati EGF kako bi se za zahtjev koji je podnijela Njemačka pružio financijski doprinos u iznosu od 2 165 231 EUR.

               (5)

               Ova bi se odluka trebala primjenjivati od dana njezina donošenja kako bi se vrijeme za mobiliziranje EGF-a svelo na najmanju moguću mjeru.

         DONIJELI SU OVU ODLUKU:
   Članak 1.
   U okviru općeg proračuna Unije za financijsku godinu 2018. mobilizira se Europski fond za prilagodbu globalizaciji kako bi se osigurao iznos od 2 165 231 EUR u obliku odobrenih sredstava za preuzete obveze i plaćanja.
   Članak 2.
   Ova Odluka stupa na snagu na dan njezine objave u Službenom listu Europske unije.
   Primjenjuje se od 14. ožujka 2018.

      Sastavljeno u Strasbourgu, 14. ožujka 2018.

            Za Europski parlament

            Predsjednik

         A. TAJANI

            Za Vijeće

            Predsjednica

         L. PAVLOVA

      (1)  SL L 347, 20.12.2013., str. 855.

      (2)  SL C 373, 20.12.2013., str. 1.

      (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020. (SL L 347, 20.12.2013., str. 884.).